На основу члана 37. став 1. тачка 24 и 28 Статута Града Ниша, ("Службени лист Града Ниша", број 88/08, 143/2016 и 18/2019)

Скупштина Града Ниша на седници одржаној \_\_\_\_\_\_\_\_\_ 2023. године донела је

**Р Е Ш Е Њ Е**

I **УСВАЈА СЕ** Извештај о остваривању Годишњег плана рада Јавне предшколске установе "Пчелица" Ниш за радну 2021/2022 годину број 5112 од 07.9.2022. године који је усвојио Управни одбор Установе Одлуком број 5254 од 13.9.2022. године.

II Решење доставити Јавној предшколској установи "Пчелица" и Градској управи за друштвене делатности.

Број:

У Нишу,

**СКУПШТИНА ГРАДА НИША**

Председник

др Бобан Џунић

**О б р а з л о ж е њ е**

Правни основ за доношење овог решења је садржан у Статуту Града Ниша, којим је у члану 37. став 1. тачка 24 и 28 прописано да Скупштина Града Ниша разматра и усваја годишње извештаје о раду установа и других јавних служби чији је оснивач, као и да обавља друге послове утврђене законом и Статутом Града Ниша.

Чланом 119. Став 1. тачка 2. Закона о основама система образовања и васпитања („Сл. гласник РС“, број 88/2017, 27/2018-др.закон, 10/2019, 6/2020 и 129/2021) предвиђено је да орган управљања установе доноси „предшколски, школски односно васпитни програм ......развојни план, годишњи план рада, усваја извештаје о њиховом остваривању, вредновању и самовредновању“.

Управни одбор Јавне предшколске установе "Пчелица" Ниш на седници одржаној дана 13.9.2022. године Одлуком број 5254 усвојио је Извештај о остваривању Годишњег плана рада Јавне предшколске установе "Пчелица" Ниш за радну 2021/2022. годину број 5112 од 07.9.2022. године.

Извештај о остваривању Годишњег плана рада Јавне предшколске установе "Пчелица" Ниш садржи податке о реализацији програмских опредељења из Годишњег плана рада Предшколске установе „Пчелица“ за радну 2021/2022. годину. Извештаји о остваривању Годишњег плана рада се дају за радну, а не календарску годину, док се финансијски извештаји дају за календарску годину у складу са Одлуком о буџету Града Ниша.

У Извештају су дати подаци о реализацији приоритетних циљева и задатака Установе на остваривању програма, материјалним условима у којима се остваривала делатност, реализованим облицима рада са децом, реализованим програмима и услугама, реализацији програма сарадње, извештај о организацији рада у Установи, реализованим програмима и плановима рада стручних органа, извештај о раду органа управљања, календару васпитно образовног рада и извештај о праћењу и вредновању остваривања предшколског програма установе.

Установа је основну делатност обављала у 29 вртића и издвојених простора са целодневним и полудневним боравком. Припремни предшколски програм у години пред полазак у школу организован је и у просторијама при основним школама и месним канцеларијама.

У Jавној предшколској установи „Пчелица“ у радној 2021/2022 години просечно је било уписано 6203 деце у 257 група и то:

* У јасленом целодневном боравку (6-36 месеци) – 1177 деце у 53 групе,
* У целодневном боравку (3 - 5,5 год.) – 3594 деце у 137 група,
* У целодневном боравку (5,5 - 6,5 год.) – 850 деце у 33 групе,
* У припремном предшколском програму на 4 сата у вртићима и прилагођеним просторима – 522 деце у 29 група и
* Васпитно образовни рад са децом на дужем болничком лечењу – 60 деце у 5 група.

Просечан број долазеће деце у целодневном боравку узраста 1-5,5 година је био 73,45% од броја укупно уписане деце.

Просечан број долазеће деце у целодневном боравку узраста преко 5,5 година је 87,37 %.

Поред основне делатности, Установа је обављала и проширене делатности, у складу са решењем о давању сагласности Министарства просвете, науке и технолошког развоја.

Извештај о остваривању Годишњег плана рада Јавне предшколске установе "Пчелица" Ниш за радну 2021/2022 годину представља и основу за планирање рада Установе у радној 2022/2023 години.

Имајући у виду да је Извештај о остваривању Годишњег плана рада Јавне предшколске установе "Пчелица" Ниш сачињен у складу са законом, прописима Града и циљевима оснивања Установе, предлаже се доношење Решења као у диспозитиву.

**Градска управа за друштвене делатности**

Вршилац дужности Начелника

Градске управе за друштвене делатности

Павлина Михајленко